מורה נבוכים חלק ג (מקור)/הקדמה
בשם יי אל עולם

מקדמה'. 
קד בינא מראת אן מעט'ם אלגרץ' כאן פי הד'ה אלמקאלה' תביין מא ימכן תביינה מן מעשה בראשית ומעשה מרכבה בחסב אלד'י אֻלִפת לה הד'ה אלמקאלה'. וקד בינא אן הד'ה אלאשיא מן ג'מלה' סתרי תורה וקד עלמת אנכארהם ז"ל עלי מן יכשף סתרי תורה וקד בינוא ז"ל אן אג'ר אלד'י יכ'פי סתרי תורה אלתי הי בינה' ואצ'חה' לאהל אלנט'ר עט'ים ג'דא, קאלוא פי אכ'ר פסחים (קיט, א) פי מעני קולה כי ליושבים לפני יי יהיה סחרה לאכל לשבעה ולמכסה עתיק (ישעיה כג, יח) קאלוא למכסה דברים שגלן עתיק יומיא ומאי ניהו סתרי תורה פאפהם קדר מא ארשדוא אליה אן כנת ממן יפהם וקד בינוא גמוץ' מעשה מרכבה וגראבתה ען אד'האן אלג'מהור, ותבין אן ולו אלקדר אלד'י יתבין מנה למן פֻתח עליה בפהמה קד מֻנע מנעא שרעיא מן תעלימה ותפהימה אלא שפאהא ללואחד אלמוצוף ולא יֻד'כר לה איצ'א אלא ראשי פרקים. והד'א הו אלסבב פי אנקטאע עלם ד'לך מן אלמלה' ג'מלה' חתי לא יוג'ד מנה קליל ולא כת'יר, וחק לה אן יפעל בה הכד'א לאנה לם יברח מתנקלא מן צדר אלי צדר ולם יוצ'ע קט פי כתאב, ואד'א כאן הד'א הכד'א פכיף לי חילה' פי אלתנביה עלי מא עסאה אן ט'הר ותבין לי ואתצ'ח בלא שך ענדי פי מא פהמתה מן ד'לך? אמא תרכי אן אצ'ע שיא ממא ט'הר לי חתי יכון תלאפה בתלאפי אלד'י לא בד מנה, פאני ראית ד'לך ג'בנא עט'ימא פי חקך וחק כל מתחיר וכאנה גַצְב אלחק למסתחקה או חסר אלוארת' עלי ארת'ה ובאל האדַ'יְן כ'לק מד'מום. ואמא אלתצריח בד'לך פקד תקדס מא פיה מן אלנהי אלשרעי מצ'אפא למא יקתצ'יה אלראי מצ'אפא אלי כוני איצ'א פי מא וקע לי מן ד'לך ד'א חדס ותכ'מין ולא אתאני בה וחי אלאהי יעלמני אן אלאמר הכד'א קֻצד בה ולא תלקנת מא אעתקדה פי ד'לך ען מעלם בל דלתני אלנצוץ מן אלכתב אלנבויה' וכלאם אלחכמים מע מא ענדי מן מקדמאת נט'ריה' אן אלאמר הכד'א בלא שך, וימכן אן יכון אלאמר בכ'לאפה ויכון אלמקצוד הו שי אכ'ר. וקד חרכתני אלפכרה' אלמסדדה' ואלמעונה' אלאלאהיה' פי ד'לך לחאל אצפהא וד'לך אני לם אקול שיא זאידא עלי מא ידל עליה אלנץ בל כאני מתרג'ם אלפאט'א מן לגה' אלי לגה' או מלכ'ץ מעני ט'אהר אלקול. ואד'א תאמלה מן אֻלפת לה הד'ה אלמקאלה' ותפהם פצולהא פצלא פצלא בענאיה' כאמלה', באן לה אלאמר כלה אלד'י באן לי ואתצ'ח חתי לא תכ'פי מנה כ'אפיה'. פהד'ה גאיה' אלמקדרה' פי אלג'מע בין אלאפאדה' לכל אחד ובין מנע אלתצריח בתעלים שי מן הד'א אלגרץ' כמא יג'ב. ובעד תקדים הד'ה אלמקדמה' אג'עלְ ד'הנך מן פצול תאתי פי הד'א אלגרץ' אלשריף אלג'ליל אלעט'ים אלד'י הו יתד שהכל תלוי בו ועמוד שהכל נשען עליו:

מבוא